Către, 

Doamna Preşedinte a Camerei Deputaţilor Roberta Anastase,

Biroului Permanent al Camerei Deputaţilor,

Deputaţilor din Comisia pentru drepturile omului, culte şi problemele minorităţilor naţionale, Comisia pentru apărare, ordine publică şi siguranţă naţională

Comisia pentru politică externă

Spre ştiinţa mass media

Organizaţiile semnatare protestează faţă de încălcarea în mod repetat a procedurilor şi Regulamentului Camerei Deputaţilor la discutarea proiectului de lege privind aprobarea Ordonanţei de urgenţă a Guvernului nr.207/2008 pentru modificarea şi completarea Legii nr.248/2005 privind regimul liberei circulaţii a cetăţenilor români în străinătate (PL-x 200/2009), şi faţă de dezinformarea deputaţilor de către Guvern,  iniţiatorul proiectului, în repetate ocazii, care nu furnizează informaţii complete, corecte sau adevărate despre aspectele implicate în implementarea sistemului biometric. 

Astfel în data de 12 mai 2009, şedinţa celor trei comisii de raport, pentru discutarea amendamentelor la proiectul de lege privind aprobarea Ordonanţei de Urgenţă a Guvernului nr.207/2008, s-a ţinut având prezenţi doar deputaţii a două dintre comisii, fără a se ţine cont de lipsa cvorumului de şedinţă şi de lipsa deputaţilor din comisia pentru drepturile omului, aflaţi la o altă şedinţă din program. (două comisii au început discuţia şi votul pe amendamente la ora 13, iar deputaţii din a treia comisie au participat abia începând cu ora 14).

În cadrul acestei şedinţe, reprezentanţii Guvernului au indus în eroare membrii Comisiilor susţinând că în textul Ordonanţei de Urgenţă a Guvernului nr.207/2008 există posibilitatea de a opta pentru un paşaport temporar pe motive de conştiinţă, aşa cum s-a solicitat de către mai multe organizaţii şi de către Sinodul B.O.R. În realitate nu există un real drept de opţiune,  obţinerea paşaportului temporar este condiţionată de depunerea unei cereri pentru obţinerea paşaportului electronic.

Votul final pe raport a fost nestatutar, după cum reiese din înregistrarea şedinţei şi procesul verbal al şedinţei, în sală fiind prezenţi atunci doar 23 de deputaţi din totalul de 57 de deputaţi câţi sunt în cele 3 comisii, deci neexistând cvorum pentru nici una din comisii. Pentru cele arătate mai sus dl. Deputat Nicolae Păun, Preşedintele Comisiei pentru drepturile omului, a refuzat semnarea raportului comisiei. 

În data de 25 mai 2009, deşi fuseseră semnalate aceste probleme, proiectul a fost inclus pe ordinea de zi a şedinţei în plen a Camerei Deputaţilor. În cadrul acestei şedinţe datorită problemelor menţionate, proiectul de lege a fost retrimis la comisii, pentru un nou raport, cu o majoritate de voturi favorabile.

Cu toate acestea, în mod suprinzător, în data de 9 iunie 2009 proiectul a fost inclus din nou pe ordinea de zi a plenului, deşi acest punct nu fusese discutat pe ordinea de zi a biroului permanent, Comisiile nu finalizaseră un nou raport, iar termenul de 3 săptămâni pentru finalizarea raportului nu expirase. Şi mai suprinzător este faptul că acest lucru s-a repetat în ziua de 15 iunie 2009 când, din nou, proiectul a fost introdus pe ordinea de zi a plenului fără a fi finalizat raportul, simultan cu scoaterea acestuia de pe ordinea de zi a comisiilor, unde fusese programat iniţial. 
Aratăm cu această ocazie că în Raportul din 14.04.2009 - anexat la acest memoriu - al Autorităţii Naţionale de Supraveghere a Prelucrării Datelor cu Caracter Personal (ANSPDCP) către Preşedintele Senatului, dl. Mircea Geoană, sunt consemnate rezultatele controalelor efectuate de către Autoritate la Direcţia Generală a Paşapoartelor şi Centrul Naţional Unic de Personalizare a Paşapoartelor Electronice, fiind  constatate mai multe nereguli şi incălcări ale legilor, în final fiind aplicată şi o amenda în valoare de 10000 lei. 

Dintre problemele grave identificate de ANSPDCP:

- lipsa notificării legale, explicite, la Autoritate, a prelucrării datelor biometrice prelevate de la cetaţeni. In timpul discuţiilor din comisii reprezentanţii DGP şi MAI au declarat în faţa deputaţilor că se respectă legea 677/2001 pentru protecţia persoanelor cu privire la prelucrarea datelor cu caracter personal!

- preluarea datelor biometrice de la cetaţeni fără să fi fost adoptate în prealabil condiţiile în care se acestea se realizează, adica normele metodologice ale legii.

- prelevarea, în jud. Ilfov, a amprentelor de la toate cele 10 degete şi nu doar a 2, câte una de la fiecare mână, asa cum au declarat reprezentanţii MAI în faţa deputaţilor din comisii.

- stocarea în baza de date a tuturor amprentelor reţinute pâna acum - reprezentanţii guvernului au spus ca amprentele se şterg dupa predarea paşaportului la destinatar.

- nu exista loguri de acces la aplicaţia cu date personale iar personalul nu este instruit cu privire la procedurile legale de preluare a datelor -  reprezentantii MAI şi DGP au declarat că accesul la date este strict monitorizat şi înregistrat, cu respectarea securitaţii datelor conform cu legea 677/2001,

- lipsa din formularele de colectare a datelor a acceptului pentru prelucrarea datelor personale,

- formulare vagă a conceptului de „date biometrice” (imaginea facială, amprentele şi orice alte date).

Concluzia finală a raportului ANSPDCP este următoarea : "În final, Autoritatea Naţională de Supraveghere a Prelucrării Datelor cu Caracter Personal atrage atenţia asupra riscurilor implicate de efectuarea prelucrarilor de date, mai ales a celor cu caracter special, aşa cum sunt datele biometrice, în lipsa unui cadru legal complet armonizat, riscuri de natura a aduce atingere respectarii drepturilor cetatenilor si in mod deosebit dreptului la viata intima familială şi privată".

La toate cele mai sus arătate, menţionăm lipsa, din expunerea de motive a iniţiatorului,  a informaţiilor de impact financiar asupra bugetului, a celor despre impactul social al proiectului şi a celor referitoare la consultările cu organizaţiile neguvernamentale. Este evidentă totala lipsă de transparenţă decizională a Guvernului şi lipsa dezbaterilor publice pentru o perioadă cuprinsă între 18 şi 36 de luni aşa cum prevede Regulamentul CE 2252/2004. Singura ocazie în care societatea civilă a putut să-şi exprime punctul de vedere, a fost şedinta din 2 aprilie 2009 organizată prin amabilitatea dlui. Deputat Nicolae Păun şi a Comisiei pentru drepturile omului. Din păcate alte două intâlniri cu societatea civilă ce fuseseră anunţate la acea sedinţă, au fost anulate, iar opiniile organizaţiilor neguvernamentale nu s-au regăsit în dezbaterile pe amendamente ale comisiilor. 

Aceste împrejurări au condus la crearea unei impresii nefavorabile în rândul   societăţii civile, aceste „practici”complet nedemocratice, de  ignorare a opiniei societăţii civile şi cetăţenilor (inclusiv  în ceea ce priveşte dezbaterile asupra amendamentelor  discutate în Comisiile de Raport) putând crea o imagine nefavorabilă Parlamentului.

Solicităm :

1. Anunţarea publică, prin comunicate transmise către mass media şi afişate pe site-ul Camerei Deputaţilor, cu minim 48 de ore înainte, a sedinţelor din cadrul Camerei Deputaţilor la care se discuta proiectul de lege PLx 200/2009, pentru a permite deputaţilor, mass mediei, organizaţiilor neguvernamentale şi publicului larg să participe la sedinţe.

2. Intervenţia la microfon timp de 3 minute, a 1-2 persoane, pentru exprimarea punctelor de vedere ale organizaţiilor semnatare reprezentante ale societaţii civile, în toate sedinţele comisiilor şi în plenul Camerei Deputaţilor, ce au pe ordinea de zi proiectul de lege PLx 200/2009, ori de câte ori sunt afectate interesele cetaţenilor.

3. Reluarea discuţiilor pe marginea tuturor amendamentelor depuse, reluarea posibilitaţii de a depune noi amendamente şi susţinerea amendamentelor societaţii civile. În cazul în care nu vor fi adoptate următoarele amendamente minimale solicităm respingerea legii:
· posibilitatea reală de a alege între paşaport electronic şi paşaport temporar cu durata de 12 luni pentru cei care doresc respectarea vieţii private şi a intimitaţii persoanei, ce invoca motive religioase sau de conştiintă. 

· limitarea costului paşaportului temporar neelectronic la valoarea din prezent (64,2 RON), actualizată cu inflaţia, şi posibilitatea de prelungire a valabilităţii acestuia prin plata taxei consulare (32 RON). 

· includerea explicită a obligativităţii respectării reglementărilor referitoare la viaţa privată şi cu privire la prelucrarea datelor cu caracter personal, precum şi a unor sancţiuni de natură a descuraja încălcarea lor.

Semnatari:

Asociatia ANGEL

Asociatia Arhetip

Fundatia Anima Mundi

Asociatia pentru Apararea Drepturilor Apatrizilor si Refugiatilor
Asociatia pentru Apararea Libertatilor Publice

